Birthe Skaarup (DF), 2007-04-24:
Det kan da godt være, at hvis man skulle starte forfra i dag med at se på, hvordan egenbetalingen i vort sundhedsvæsen skulle være, så ville det ikke være sikkert, at det kom til at ligge lige nøjagtig der, hvor det ligger i dag og med de samme beløb.
Det kan udmærket være, at man ville have anderledes kritiske briller på, for spørgsmålet er, om der findes en bedre brugerbetaling.
Jeg er overbevist om, at det er det, De Radikale mener, at der er.
Det bør i hvert fald undersøges med det beslutningsforslag.
Men set i lyset af tidligere udmeldinger fra partiet, så tror jeg også, at de sigter mod mere brugerbetaling i det danske sundhedsvæsen.
Eller hvad?
Der skal ikke herske nogen tvivl om, at Dansk Folkeparti er lodret imod øget brugerbetaling.
Det er ikke vores dagsorden – ikke, fordi det er tabubelagt at diskutere det, men når brugerbetaling først har sneget sig ind i debatten, sætter man det meget hurtigt op imod at bruge det som regulerende faktor i den økonomiske politik.
Flere har også peget på, at den brugerbetaling, vi eksempelvis allerede har på medicin, fysioterapi og tandlæge, kan omlægges.
Den debat kommer ofte i forbindelse med diskussionen om, om det ikke er rimeligt, når man lider af sygdommen aggressiv paradentose, at der så bør være en eller anden form for tilskud til sådan en sygdomstilstand – når der er tale om sygdom, fordi det jo ikke er al aggressiv paradento se, der udløses af en sygdom.
Det kan også være manglende tandpleje.
Vi har mange gange fokus på nogle ting her i det danske sundhedssystem, som bliver løst hen ad vejen, og jeg håber også, at det her problem kan blive løst på en eller anden måde.
Men i øvrigt mener vi, at brugerbetaling på sundhedsområdet vil ramme de svagest stillede hårdest.
Vi tror også på, at brugerbetaling vil få mange mennesker til automatisk at tøve med at blive behandlet og at det højst sandsynligt vil føre til en dårligere sundhedstilstand og måske også til dødsfald.
Danskerne har en forventning om, at sundhedsydelser er gratis, og indførelse af mere brugerbetaling i en tid med god økonomi vil blive mødt med massive protester.
Der er ingen folkelig opbakning overhovedet til en sådan indførelse.
Den skattebetalte brugerbetaling er ganske simpelt efter vores vurdering grundstenen i den danske velfærdsstat.
Vi mener som udgangspunkt, at adgangen til sundhedssystemet skal være fri og lige, uanset borgernes indtægter.
Derfor skelner vi meget imellem, om der er tale om sygdom eller ej, når vi taler om brugerbetaling, og det er også vores handling i det daglige her i Folketinget.
Efter vores vurdering bør vi også gøre os overvejelser om fremtidens teknologiske fremskridt inden for behandlingsindustrien for at undgå et A- og et B-hold.
Den udvikling bør ikke forstærkes med øget brugerbetaling.
Ministeren har jo så bebudet, at man er i gang med at se på tandlægeområdet på baggrund af debatten om aggressiv paradentose, som jeg tidligere har omtalt.
Vi hører også, at der er en proces i gang i forhold til en anden rapport fra ministerens hånd.
Lad os se den og ikke nedsætte endnu et ekspertudvalg, det gør bare hele systemet meget dyrere.
Jeg tror, jeg klart har givet udtryk for Dansk Folkepartis holdning til yderligere brugerbetaling i det danske sundhedsvæsen, ikke fordi vi vil føre strudsepolitik, men simpelt hen fordi vi mener, at penge mellem læge og patient ikke er et holdbart system.
Jeg synes, det er fuldstændig forfejlet.
Jeg synes, man må tale om et mere retfærdigt brugerbetalingssystem.
Med de ord kan jeg så sige, at jeg kan se nogle gode elementer i det her forslag.
Vi vil gerne diskutere det, men vi kan ikke støtte det her forslag.
Lad os nu tage de rapporter, der kommer, og ikke lave nogle nye ekspertudvalg til at se på det her område.